Аҟәа ақалақь амш азгәаҭаразы аконцерт мҩаԥган Аҟәатәи астадион "Динамо" ахыбраҟны лаҵарамза 9 аҽны. Еизаз зегьы аҳтнықалақь амшныҳәа рыдиныҳәалеит Аҟәа ақалақь ахада Адгәыр Харазиа.
Аофициалтә хәҭа анаҩс, Аҟәа ақалақь ахадара акультура аҟәша аусуҩцәа рымчала еиҿкаан аныҳәатә концерт. Уи иалахәын аԥсуа естрадатә шәаҳәаҩцәеи, еиуеиԥшым ансамбльқәа рыкәашацәеи.
Апрограмма зегьы еихшан аҭоурыхтә аамҭақәа рыла. Уи, Диоскуриада раамҭа, аԥсҳа Леон напхгара анаиҭоз аетап, Османтәи аимпериа, Асовет аамҭа, Аԥсны Аџьынџьтәылатәи еибашьра ашықәсқәа аазырԥшуаз ақәыргыламҭақәа.
Ҷыдала иазааҭгылан Аҟәа ахақәиҭтәра атема. Еизаз аекран аҟны идырбан аҭоурыхтә фильмқәа рыҟнытә ацыԥҵәахақәеи, иахьатәи аҭынч ԥсҭазаара аазырԥшуа акадырқәеи.
Аныҳәа аҽазыҟаҵарақәа мҩаԥыргон мызкы аҩныцҟа.